Ιερά Μητρόπολις Νέας Ιωνίας, Φιλαδελφείας, Ηρακλείου και Χαλκηδόνος

Η Ιερά Μητρόπολις Νέας Ιωνίας, Φιλαδελφείας, Ηρακλείου και Χαλκηδόνος είναι μητρόπολη της Εκκλησίας της Ελλάδος.

Η έδρα της Ιεράς Μητροπόλεως βρίσκεται στη Νέα Ιωνία Αττικής, ενώ περιλαμβάνει τις περιοχές του Δήμου Νέας Φιλαδέλφειας - Νέας Χαλκηδόνας, του Δήμου Νέας Ιωνίας και του Δήμου Ηρακλείου Αττικής.

Πολιούχος της είναι ο Άγιος Γεώργιος ο Νεαπολίτης (εκ Νεαπόλεως Μικράς Ασίας).

 Ιστορικά στοιχεία 
Οι περιοχές της Μητροπόλεως κατοικήθηκαν κυρίως από Έλληνες της Μικρασίας, μετά την Μικρασιατική Καταστροφή. Αρχικά, οι πρόσφυγες Έλληνες μετέφεραν στις περιοχές της Μητροπόλεως ανεκτίμητους θησαυρούς, όπως ιερά σεβάσματα, άγιες εικόνες και λείψανα Αγίων. Ανάμεσα σε αυτά η εικόνα του Ταξιάρχη Μιχαήλ από τη Νεάπολη της Καππαδοκίας και το λείψανο του Αγίου Γεωργίου του Νεαπολίτου από την ίδια μικρασιατική πόλη. Οι περισσότεροι ναοί αρχικά ήταν πρόχειροι και ξύλινοι και έπειτα, πλάι στα ταπεινά σπίτια, θεμελιώθηκαν μεγαλύτεροι.

Το 1923 εξελέγη Αρχιεπίσκοπος Αθηνών ο Χρυσόστομος Α' (Παπαδόπουλος), ο οποίος έως και τον θάνατό του το 1938 στάθηκε πνευματικά και υλικά στις προσφυγικές περιοχές, με το όνομά του να αναγράφεται σε πολλούς ναούς της Μητροπόλεως, μεταξύ των ευεργετών ή στην πλάκα εγκαινίων. Μεταξύ άλλων, όρισε ως επίτροπό του στην περιοχή τον Επίσκοπο Πατάρων Μελέτιο, βοηθό της Μητροπόλεως Πισιδίας, ο οποίος ήλθε στην Ελλάδα ως πρόσφυγας και ποίμανε την περιοχή της σημερινής Μητροπόλεως (τότε περιφέρεια της Ιεράς Αρχιεπισκοπής Αθηνών) μέχρι τον θάνατό του το 1967.

Η ίδρυση της Μητροπόλεως Νέας Ιωνίας και Φιλαδελφείας έγινε το 1974, όπως και άλλων νέων μητροπόλεων στους νομούς Αττικής και Θεσσαλονίκης. Η Ιερά Σύνοδος της Εκκλησίας της Ελλάδος, αφού ίδρυσε την νέα πλέον Ιερά Μητρόπολη Νέας Ιωνίας και Φιλαδελφείας, εξέλεξε ως πρώτο επίσκοπο αυτής τον Μητροπολίτη Τιμόθεο (Ματθαιάκη), ο οποίος μέχρι τότε ήταν Μητροπολίτης Μαρωνείας και Κομοτηνής. Στα χρόνια της αρχιερατείας του, οργάνωσε τις πρώτες διοικητικές δομές, ίδρυσε ιδρύματα, θεμελίωσε και εγκαινίασε τους περισσότερους ναούς της Μητρόπολης. Απεβίωσε το 1992.

Δεύτερος Μητροπολίτης Νέας Ιωνίας και Φιλαδελφείας εξελέγη ο Κωνσταντίνος (Φαραντάτος), ο οποίος αρχικά υπηρέτησε ως εφημέριος στον Ιερό Ναό Αγίας Ευφημίας Χαλκηδόνος και ως Πρωτοσύγκελλος της Ιεράς Μητροπόλεως, συνεχίζοντας το έργο του προκατόχου του μέχρι τον Σεπτέμβριο του 2014, οπότε και παραιτήθηκε για λόγους υγείας. Απεβίωσε στις 23 Ιανουαρίου 2020.Ιερά Μητρόπολη Νέας Ιωνίας, Φιλαδελφείας, Ηρακλείου και Χαλκηδόνος, Εκδημία του Μακαριστού Μητροπολίτη πρώην Νέας Ιωνίας και Φιλαδελφείας κυρού Κωνσταντίνου

Στις 11 Οκτωβρίου 2014, η Ιερά Σύνοδος της Εκκλησίας της Ελλάδος εξέλεξε ως νέο Μητροπολίτη τον Αρχιγραμματέα της Ιεράς Συνόδου, Επίσκοπο Διαυλείας Γαβριήλ. Η ενθρόνιση του νέου Μητροπολίτου Νέας Ιωνίας και Φιλαδελφείας Γαβριήλ έλαβε χώρα στον Ιερό Μητροπολιτικό Ναό Αγίων Αναργύρων Νέας Ιωνίας την 1η Νοεμβρίου 2014 με την συμμετοχή του Αρχιεπισκόπου Αθηνών Ιερωνύμου Β´, πλειάδας ιεραρχών, του Πρωθυπουργού Αντώνη Σαμαρά, υπουργών, βουλευτών, λοιπών αρχών και λαού.

Στις 8 Νοεμβρίου 2019, μετά από πρόταση του Μητροπολίτου Νέας Ιωνίας και Φιλαδελφείας Γαβριήλ προς την Ιερά Σύνοδο, η Μητρόπολη Νέας Ιωνίας και Φιλαδελφείας μετονομάστηκε σε Ιερά Μητρόπολη Νέας Ιωνίας, Φιλαδελφείας, Ηρακλείου και Χαλκηδόνος.

 Επισκοπικός κατάλογος 
+ Όνομα Έναρξη Ποιμαντορίας Λήξη Ποιμαντορίας  ΣημειώσειςΤιμόθεος (Ματθαιάκης)22 Μαΐου 1974 14 Φεβρουαρίου 1992από Μαρωνείας και ΚομοτηνήςΚωνσταντίνος (Φαραντάτος̠)29 Μαΐου 19942 Σεπτεμβρίου 2014παραιτήθηκε για λόγους υγείαςΓαβριήλ (Παπανικολάου)11 Οκτωβρίου 2014Σήμερααπό Επίσκοπος Διαυλείας

 Ιερές Μονές 
 Ανδρώα Ιερά Μονή Παναγίας Πανάχραντου
 Γυναικεία Ιερά Μονή Οσίου Ιερωνύμου – Παναγίας Φοβεράς Προστασίας εις Σκούρτα Βοιωτίας

 Παραπομπές 

 Εξωτερικοί σύνδεσμοι 
Επίσημη ιστοσελίδα ΙΜ Νέας Ιωνίας, Φιλαδελφείας, Ηρακλείου και Χαλκηδόνος

Νεας Ιωνιας

Κατηγορία:Νέα Ιωνία Αττικής